三月三日作
作者：徐積
朝代：宋

paragraphs: 今朝乃是三月三，三分春色二分去。
一分春色能幾多，吟翁老病無如何。
却思翁在秦中時，年少愛遊山與溪。
其時人物如神仙，手携酒榼擎花枝。
人不惜錢似癡騃，乞者與之見者買。
人人俱著好衣裳，處處紛紛成五采。
山上山前鬧如市，人半歸時城欲閉。
西溪最是柏坡頭，人家占却無閒地。
更有幾處入城早，清明上巳踏芳草。
若無疾病與死亡，人家大抵無煩惱。